Društvo invalidov Dravograd, Trg 4. julija 18, 2370 Dravograd
Tel., faks:  (02) 8784 – 200,  e-pošta: di@dravograd.si,  http://www.di-dravograd.eu/
DŠ: 37888293, TRR: 02470-0010113926
[image: ]
NIČ O INVALIDIH BREZ INVALIDOV

Na podlagi 31. člena Statuta DI DRAVOGRAD je izvršni odbor DI  na 17. seji dne 18.01.2017 sprejel:



PRAVILNIK O VOLITVAH DI DRAVOGRAD


I. SPLOŠNE DOLOČBE

1. člen
(Vsebina pravilnika)

S tem pravilnikom (v nadaljnjem besedilu: pravilnik) se podrobneje določa način 
volitev organov DI Dravograd (v nadaljnjem besedilu: DI) in druga vprašanja, ki izhajajo iz volitev.

2. člen
(Skladnost z drugimi akti DI)

Volitve DI se izvajajo v skladu s Statutom DI Dravograd.
(v nadaljnjem besedilu: Statut), Poslovnikom o delu zbora članov in tem pravilnikom.

3. člen
(Načelo javnosti)

Volitve se vršijo na načelu javnosti v skladu z 25. členom Statuta.

4. člen
(Volilna pravica)

Volilno pravico imajo samo redni člani DI. 

Organe DI voli in razrešuje Zbor članov DI Dravograd (v nadaljnjem besedilu: ZČ).

5. člen
(Volitve)

Ta pravilnik ureja postopke volitev v sledeče organe DI: 
· predsednika DI,
· izvršni odbor,
· nadzorni odbor,
· častno razsodišče,




6. člen
(Uporaba mandata)

Določbe tega pravilnika, ki urejajo mandat, se smiselno uporabljajo za vse organe DI. S potekom mandata organa preneha mandat tudi delovnim telesom (komisijam in delovnim skupinam), ki jih je le ta imenoval.


II. ORGANI DI

7. člen
(Zbor članov)

Zbor članov (v nadaljnjem besedilu: ZČ) sestavljajo vsi redni člani DI.

8. člen
(Predsednik DI)

Predsednika DI izvoli ZČ izmed rednih članov. 

9. člen
(Izvršni odbor)

Izvršni odbor DI (v nadaljnjem besedilu: IO) je sestavljen iz 9 članov in predsednika  DI, ki je hkrati tudi predsednik IO.
Podpredsednika DI izvoli IO izmed članov IO, na predlog predsednika DI.
Člani IO ne morejo biti istočasno člani drugih organov društva, člani  organov  političnih strank na državni in na lokalni ravni (kakorkoli jih že stranka imenuje).  

10. člen
(Nadzorni odbor)

Nadzorni odbor (v nadaljnjem besedilu: NO) ima 3 člane – predsednika in dva člana, ki jih izvoli ZČ.
Člani NO ne morejo biti istočasno člani drugih organov društva, člani  organov  političnih strank na državni in na lokalni ravni (kakorkoli jih že stranka imenuje).  

11. člen
(Častno razsodišče)

Častno razsodišče (v nadaljnjem besedilu: ČR) sestavljajo predsednik in dva člana ter njihovi namestniki (namestnik predsednika in 2 namestnika članov).
Člani ČR ne morejo biti istočasno člani drugih organov društva, člani organov  političnih strank na državni in na lokalni ravni (kakorkoli jih že stranka imenuje).  




III. TRAJANJE MANDATA

12. člen
(Trajanje mandata)

Mandat članov organov je štiri leta. Po izteku mandata so lahko ponovno izvoljeni.


13. člen
(Prenehanje mandata pred iztekom mandatne dobe)

Mandat preneha še pred iztekom mandatne dobe v primeru, da član organa
umre, če preneha biti član DI, če se odpove mandatu ali zaradi drugih razlogov.
ZČ lahko člana organa, ki krši sklepe in splošne akte DI odpokliče in izvoli novega.

14. člen
(Nadomestni mandat)

Če član organa med trajanjem mandata iz kakršnegakoli razloga preneha opravljati svojo funkcijo, ZČ izvoli novega in sicer za čas dokončanja mandata.

V primeru predčasnega izteka mandata se izvedejo nadomestne volitve, ki potekajo na enak način kot redne volite.
Za te funkcije se ponovi postopek kandidiranja in volitev na naslednjem rednem ZČ.    


IV. VOLILNI POSTOPKI

15. člen
(Razpis volitev)

Na podlagi razpisanih volitev redni člani predlagajo kandidate v organe DI. Svoje predloge vložijo v pisni obliki pri Kandidacijski komisiji, ki zbira kandidature.

Kandidature morajo biti vložene najkasneje 21 dni pred volitvami.
Kandidatura mora vsebovati ime in priimek kandidata; naziv organa, za 
katerega kandidira; pisno soglasje h kandidaturi in pisna izjava kandidata, da ni član organov politične stranke na državni in na lokalni ravni (kakorkoli jih že stranka imenuje). 

Kandidat za predsednika DI mora h kandidaturi predložiti program delovanja in razvoja DI. 






16. člen
(Lista kandidatov)

Kandidacijska komisija 8 dni pred volitvami pripravi listo kandidatov v skladu s
tem pravilnikom.
Na podlagi sklepa IO DI se z žrebom določa vrstni red kandidatov na glasovnici za IO, NO, ČR in predsednika DI. 
V primeru, da za posamezni organ ni kandidatov oz. jih ni dovolj, lahko Kandidacijska komisija izoblikuje predlog manjkajočih kandidatov.
Kandidacijska komisija listo kandidatov predloži IO v potrditev.
IO ugotovi, ali je bil postopek za kandidiranje kandidatov v organe DI v skladu s Statutom in tem pravilnikom in svoje ugotovitve ter predlog liste kandidatov predloži ZČ.

17. člen
(Volilni zbor članov)

Volilni ZČ skliče predsednik DI na podlagi sklepa IO, ki določi sklic in dnevni red ZČ.

Kandidacijska komisija poda poročilo o kandidatih za organe DI.
ZČ izvoli volilno komisijo, ki izpelje volitve.

18. člen
(Volilna komisija)

Vse naloge v zvezi z volitvami (razen zbiranja kandidatur) opravlja Volilna komisija:
· izvedba volitev,
· štetje glasov,
· razglasitev rezultatov,
· priprava poročil o svojem delu,
· druga volilna opravila.

19. člen
(Kandidati)

Volitve se izvedejo izmed kandidatov, katerih kandidatura je bila pravilno vložena pri
Kandidacijski komisiji.
Posamezni kandidat lahko kandidira za eno funkcijo v DI.

20. člen
(Veljavnost volitev)

Volitve so veljavne, če je navzočih več kot dve tretjini rednih članov.
Če ob predvidenem roku ni zagotovitve sklepčnosti, se volitve priložijo za 15 minut, v skladu s 26. členom Statuta DI. 
Če sklepčnost tudi po izteku časa ni zagotovljena, se volitve preloži.

21. člen
(Način glasovanja)

O načinu glasovanja odloča ZČ.
Volitve v vse organe DI so praviloma javne. 
V skladu z 27. členom Statuta DI so volitve tajne, če tako odloči večina navzočih članov.
Volitve so tajne v primeru, da je več kandidatov kot je mest v organih DI.

Člani tajno volijo tako, da na glasovnici obkrožijo zaporedno številko pred toliko kandidati, kolikšno je število članov organa.

Tajnost volitev nadzoruje Volilna komisija.
Po končanem glasovanju Volilna komisija prešteje glasove ali volilne lističe za
posamezne kandidate in rezultate razglasi.

22. člen
(Neveljavnost glasovnice)

Neveljavne glasovnice so tiste, iz katere se ne da razbrati za katerega kandidata je
dan glas in če je na glasovnici obkroženih več zaporednih številk pred kandidati kolikšno je število članov organa. 

23. člen
(Izvoljeni kandidati)

Izvoljen je tisti kandidat, ki dobi največ glasov.

V primeru, da dva ali več kandidatov prejme enako število glasov, se zanje za
dopolnitev mest v organih ponovi volitve.

V. VOLITVE

24. člen
(Vrste volitev)

ZČ izvede volitve za naslednje organe in funkcionarje DI:
· predsednika DI;
· predsednika in 2 člana NO;
· predsednika, 2 člana in namestnike ČR (namestnik predsednika in 2 namestnika članov).




25. člen
(Predsednik DI)

Izvedejo se volitve za predsednika DI.
Na volilnem ZČ so kandidati za predsednika DI dolžni predstaviti svoj program delovanja in razvoja DI. Člani na volilnem ZČ lahko kandidatom postavljajo vprašanja.


26. člen
(Nadzorni odbor)

Izvedejo se volitve za predsednika in 2 člana NO.

27. člen
(Častno razsodišče)

Izvedejo se volitve za člane ČR: predsednika, 2 člana in njihove namestnike (namestnik predsednika in 2 namestnika članov). 

28. člen
(Zapisnik volitev)

O poteku in rezultatu volitev se piše zapisnik v skladu z poslovnikom ZČ. 

VI. KONČNE DOLOČBE

29. člen
(Tolmačenje pravilnika)

Tolmačenje tega pravilnika daje IO DI, v primeru morebitnih nejasnosti pa se smiselno uporabljajo določbe posameznih veljavnih predpisov.

30. člen
(Veljavnost pravilnika)

Ta pravilnik se začne uporabljati takoj po sprejemu.


Slavko Halužan, predsednik DI                              

                                                                                                         
V Dravogradu, dne 18.01.2017

